**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 42. став 2. Устава Републике Србије („Службени гласник РС”, број 98/06) према којем се прикупљање, држање, обрада и коришћење података о личности уређује законом, као и члану 97. став 1. тачка 2. у којем се наводи да Република Србија уређује и обезбеђује остваривање и заштиту слобода и права грађана.

**II. РАЗЛОЗИ ЗА ДОНОШЕЊЕ ЗАКОНА**

**1. Анализа, односно оцена стања и одређивање проблема које Закон треба да реши**

Измене и допуне Закона о личној карти („Службени гласник РС”, бр. 62/06 и 36/11) припремљене су због уочених недостатака у важећем закону, као и због обавезе која произилази из пројекта Владе „Стоп бирократији”, односно Закључка Владе којим је усвојен План приоритетних активности за смањење административних терета у Републици Србији.

Преостале измене и допуна важећег закона односе се на допуну података садржаних у обрасцу личне карте (додаје се податак о адреси пријављеног пребивалишта); усклађивање са прописима о електронском документу, електронској идентификацијии услугама од поверења у електронском пословању; брисање дела одредбе која се односи на подношење захтева за издавање личне карте малолетног лица старијег од 16 година, тако да ће се, на основу предложеног, малолетном лицу старијем од 16 година лична карта издати уз сагласност само једног родитеља, без обзира да ли други родитељ врши родитељско право; ограничења коришћења личне карте за прелазак државне границе.

**2. Циљеви који се доношењем закона постижу**

Основни циљ јесте реализација задатка који произилази из пројекта Владе „Стоп бирократији”, тачније смањење административних трошкова грађанима Републике Србије, те је било нужно изменити одредбе Закона о личној карти које се односе на оглашавање личне карте неважећом. Основни учинак за праћење остварених циљева који произилазе из измена и допуне Закона о личној карти је број објављених неважећих личних карти на званичном веб сајту Министарства унутрашњих послова.

**3. Разматране могућности да се проблем реши и без доношења акта**

Разматрано је кроз сам пројекат Владе, међутим нужно је ускладити поступање органа државне управе изменама у Закону о личној карти.

**4. Зашто је доношење закона најбољи начин за решавање проблема**

Предложене измене и допуна одредаба Закона о личној карти допринеће смањењу административних терета за грађане Републике Србије, у случају губитка личне карте.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

У члану 1. Предлога закона којим се мења, односно допуњује члан 7. став 2. основног текста предвиђа се допуна података садржаних у обрасцу личне карте, односно додаје се податак о адреси пријављеног пребивалишта, који је садржан у постојећим, издатим обрасцима личне карте. Адреса пребивалишта грађана представља битан елемент на основу којег се одређује месна надлежност органа за поступање у свим управним пословима, а доказује се личном картом у коју је уписана адреса пребивалишта, без обзира да ли је адреса уписана у чипу личне карте или на самом обрасцу личне карте (лична карта без чипа). Податак о адреси пребивалишта на обрасцу личне карте постоји на важећим личним картама (на обрасцу или у чипу који је саставни део обрасца личне карте).

У члану 2. Предлога закона којим се мења и допуњује члан 8. важећег закона предвиђа се уписивање у микроконтролер (чип) сертификата за електронску идентификацију на основу чега лична карта представља квалификовано средство за идентификацију на даљину и шему електронске идентификације средњег нивоа поузданости. Такође, изменама и допунама истог члана предвиђа уписивање квалификованог сертификата за електронски потпис имаоца личне карте, на његов захтев, и одговарајућих података за формирање квалификованог сертификата за електорнски потпис. На тај начин лична карта представља квалификовано средство за креирање електронског потписа и шему електорнске идентификације високог нивоа поузданости.

У члану 3. Предлога закона којим се мења члан 10. став 5. важећег закона предвиђа се брисање дела одредбе која се односи на подношење захтева за издавање личне карте малолетног лица старијег од 16 година, тако да ће се, на основу предложене измене, малолетном лицу старијем од 16 година лична карта издати уз сагласност само једног родитеља, без обзира да ли други родитељ врши родитељско право. Наведено је у складу са одредбом члана 2. важећег закона која прописује да право на личну карту има сваки држављанин Републике Србије старији од 16 година.

У члану 4. Предлога закона којим се мења члан 19а. став 2. важећег закона предвиђа се да у случају да је надлежни орган – МУП донео решење о забрани коришћења личне карте као путне исправе, наведена забрана ће важити док су испуњени услови за одузимање путне исправе.

У члану 5. Предлога закона којим се мења члан 23. ст. 3. и 4. важећег закона предвиђа смањење административног терета за грађане Републике Србије, тако да у случају губитка личне карте грађанин неће морати да је оглашава у „Службеном гласнику Републике Србије”, већ ће надлежни орган – МУП након доношења решења о проглашењу личне карте неважећом, огласити на званичној веб презентацији Министарства унутрашњих послова.

Чланом 6. Предлога закона предвиђа се ступање на снагу овог закона.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона нису потребна финансијска средства из буџета Републике Србије са раздела 15 – Министарство унутрашњих послова.